Bánová

História

Chotár obce bol osídlený už na konci 8. storočia. V priestore Dúbravy-Kalinové bol objavený slovanský mohylník s hrobmi z 8. a z 9. storočia pozostávajúci z 34 hrobov. Neďaleko dnešného cintorína na vrchu Stráž boli nájdené pozostatky slovanského sídliska z 10. – 11. storočia.
Názov obce sa spomína prvýkrát okolo roku 1208 ako „praedium bani“ (majetok bána). V roku 1393 pod názvom Banfoula a neskôr v roku 1539 ako Banowa. Možno predpokladať, že najmenej od 13. storočia bolo toto územie súvisle osídlené. Ako erb používala raka, klepetami obráteného vpravo a zobrazeného nad vodou. Pôvodne patrila panstvu Lietava, ktoré tam malo rybníky. Z pôvodnej zástavby sa vytvorilo uprostred obce námestie.
Do vzniku ČSR patrili rozsiahle územie v okolí kaštieľa grófovi Pongrácovi. Panstvo sa už pre 1. svetovou vojnou ocitlo kvôli dlhom Pongrácovcov v úpadku. Po jej skončení štát rozpredal časť areálu kaštieľa obyvateľom Bánovej.  Počas 1. sv. vojny časť obce vyhorela. V roku 1921 začala elektrifikácia obce. V severnej časti námestia bol v roku 1935 postavený kostol.

Demografia

V roku 1784 mala Bánová 483 obyvateľov, v 1828 386 a v roku 1900 773 obyvateľov. Obec sa až do skončenia 2. sv. vojny rozkladala po oboch stranách hlavnej cesty. Po pripojení obce k mestu Žilina demografiu ovplyvnila stavebná uzávera. Na ploche Závodia a Bánovej malo vzniknúť do roku 2005 nové sídlisko. V Bánovej mal ostať len kaštieľ, materská a základná škola.  Počet je obyvateľov aj napriek ukončeniu stavebnej uzávery v roku 1989 stagnuje.

Bánová v 21. storočí

V roku 2017 vznikla spoločná webová stránka www.zilina-banova.sk, ktorá prináša občanom a obyvateľom MČ Bánová aktuálne oznamy z mestského úradu Žilina vrátane oznamov z mestského rozhlasu, oznámenia o prerušeniach dodávku EE zo SSE-D, zo saleziánskeho Domca pre mládež, taktiež o spoločných iniciatívach rôznych skupín a jednotlivcov. Táto stránka ponúka rôzne možnosti komunikácie s obyvateľmi MČ Bánová.

Pamiatky

Na severnej strane Námestia sv. Jána Bosca sa nachádza sa klasicistický kaštieľ z prvej polovice 19. storočia. Je to jednopodlažná budova s pôdorysom tvaru písmena "L" s arkádami. Bol v súkromných rukách aj počas socializmu na Slovensku. Po zmene majiteľa prechádza rekonštrukciou (2005).
Blízko kaštieľa na námestí stojí jednoloďový Kostol Božského Srdca Ježišovho, ktorý postavili zo zbierok občanov. Základný kameň posvätil Andrej Hlinka v roku 1935 a vysviacku kostola 21. mája 1939 vykonal nitriansky sídelný biskup Karol Kmeťko. Pri vchode do kostola je umiestnený trojičný stĺp z roku 1821, na ktorom je súsošie Najsvätejšej Trojice.
Ako pôvodne samostatná obec má vlastný cintorín a patrí pod rímskokatolícku farnosť Saleziánov don Bosca. Saleziáni sú v mestskej časti aktívni aj cez občianske združenie Domec.

Pomníky a pamätné tabule

Na Základnej škole je umiestená pamätná tabuľa obetiam vojny (Balvan Jozef, Špaldoň František, Ďuratný Ján, Zemčík Jaroslav, Ďuratný Jozef, Zichová Marta, Lamlech Vojtech, Štaffen Milan, Matušík Štefan).

Doprava

Verejnú dopravu mestskej časti zabezpečuje Dopravný podnik mesta Žiliny. Linka č.21 s trasou Bánová - Závodie - Žilina - Považský Chlmec má v Bánovej päť zastávok .

Dôležité firmy a inštitúcie

V Bánovej má sídlo Regionálna veterinárna a potravinová správa Žilina a Colný úrad Žilina.
V južnej časti je niekoľko menších priemyselných podnikov, sklady, spoločnosť PEZA. V západnej časti sídli spoločnosť Domenica Interier, výrobca nábytku a kompletných interiérov.

Školstvo

V Bánovej je v prevádzke materská škola a základná škola.
Počiatky školstva v Bánovej siahajú do roku 1900 kedy vymenovaný učiteľ Jozef Valent začal výučbu v súkromnom dome. Vlastnú budovu škola získala v roku 1912, kedy škola začala fungovať ako 2-triedna. V súčasnosti používaná budova základnej školy bola postavená v roku 1962.